amanoisuno/poet huggingface dataset:
琴歌 顧況
琴調秋些，胡風繞雪，峽泉聲咽，佳人愁些。
上古之什補亡訓傳十三章：上古一章 顧況
遐哉上古，生棄與柱。句龍是生，乃有甫田。惟彼甫田，我姑自思，胡不奮飛。東人利百，西人利百。有匪我心，
上古之什補亡訓傳十三章：左車二章 顧況
（左車，憑險也。震為雷，兄長之。左，東方之師也。憑險不已，君子憂心，而作是詩。）左車有慶，萬人猶病。曷可去之，于党孔盛。敏爾之生，胡為波迸。左車有赫，萬人毒螫。曷可去之，于党孔碩。敏爾之生，胡為草戚。
上古之什補亡訓傳十三章：築城二章 顧況
築城登登，於以作固。咨爾寺兮，發郊外塚墓。死而無知，猶或不可；若其有知，惟上帝是愬。築城奕奕，於以固敵。咨爾寺兮，發郊外塚甓。死而無知，猶或不可。若其有知，惟上帝是謫。
上古之什補亡訓傳十三章：持斧一章 顧況
（持斧，啟戎士也。戎士伐松柏為蒸薪。孝子徘徊而作是詩。）持斧持斧，無剪我松柏兮。
上古之什補亡訓傳十三章：十月之郊一章 顧況
十月之郊，群木肇生。陽潛地中，舒達句萌。曀其蔚兮，生混茫際，呼吸群籟。萬人揮斤，坎坎有厲。陸遷水濟，琴瑟在堂，莫不靜謐。周環掩辟，仰不漏日。冬日嚴凝。言納其陽，和風載升。夏日郁蒸，言用於陰，涼風颯興。有匪君子，自賢不已，乃夢乘舟，乃夢乘車。夢人占之，
上古之什補亡訓傳十三章：燕于巢一章 顧況
燕燕於巢，綴葺維戊。甲兮乙兮，不宜有謬。飛龍在天，昔在羲和，湎淫不修。我筮我龜，莫我告繇。胤乃征之，
上古之什補亡訓傳十三章：蘇方一章 顧況
蘇方之赤，在胡之舶，其利乃博。我土曠兮，我居闐兮，
上古之什補亡訓傳十三章：陵霜之華一章 顧況
陵霜之華，我心憂嗟。陰之勝矣，而陽不加。坱軋陶鈞，今華髮非其辰，辰屬東方之仁，遐想三五。黃帝登雲，陵霜之華兮，何不妄敷。
上古之什補亡訓傳十三章：囝一章 顧況
囝生閩方，閩吏得之，乃絕其陽。為臧為獲，致金滿屋。為髡為鉗，如視草木。天道無知，我罹其毒。神道無知。彼受其福。郎罷別囝，吾悔生汝。及汝既生，人勸不舉。不從人言，果獲是苦，囝別郎罷，心摧血下。隔地絕天，
上古之什補亡訓傳十三章：我行自東一章 顧況
我行自東，山海其空，旅棘有叢；我行自西，壘與雲齊，我行自北，燭龍寡色，何枉不直。我憂京京，何道不行兮？
上古之什補亡訓傳十三章：采蠟一章 顧況
（采蠟，怨奢也。荒岩之間，有以纊蒙其身。腰藤造險，采采者蠟，于泉穀兮。煌煌中堂，烈華燭兮。新歌善舞，弦柱促兮；荒岩之人，自取其毒兮。
棄婦詞 顧況
古人雖棄婦，棄婦有歸處。今日妾辭君，辭君欲何去。本家零落盡，慟哭來時路。憶昔未嫁君，聞君甚周旋。及與同結髮，值君適幽燕。孤魂托飛鳥，兩眼如流泉。流泉咽不燥，萬里關山道。及至見君歸，君歸妾已老。物情棄衰歇，新寵方妍好。拭淚出故房，傷心劇秋草。妾以憔悴捐，羞將舊物還。餘生欲有寄，誰肯相留連。空床對虛牖，不覺塵埃厚。寒水芙蓉花，秋風墮楊柳。記得初嫁君，小姑始扶床。今日君棄妾，小姑如妾長。回頭語小姑，莫嫁如兄夫。
遊子吟 顧況
故櫪思疲馬，故窠思迷禽。浮雲蔽我鄉，躑躅遊子吟。遊子悲久滯，浮雲郁東岑。客堂無絲桐，落葉如秋霖。艱哉遠遊子，所以悲滯淫。一為浮雲詞，憤塞誰能禁。馳歸百年內，唯願展所欽。胡為不歸歟，坐使年病侵。未老霜繞鬢，非狂火燒心。太行何難哉，北斗不可斟。夜靜星河出，耿耿辰與參。佳人夐青天，尺素重于金。泬寥群動異，眇默諸境森。苔衣上閑階，蟋蟀催寒砧。立身計幾誤，道險無容針。三年不還家，萬里遺錦衾。夢魂無重阻，離憂罔古今。胡為不歸歟，辜負匣中琴。腰下是何物，牽纏曠登尋。朝與名山期，夕宿楚水陰。楚水殊演漾，名山窅嶇嶔。客從洞庭來，婉孌瀟湘深。橘柚在南國，鴻雁遺秋音。下有碧草洲，上有青橘林。引燭窺洞穴，淩波睥天琛。蒲荷影參差，鳧鶴雛淋涔。浩歌惜芳杜，散發輕華簪。胡為不歸歟，淚下沾衣襟。鳶飛戾霄漢，螻蟻制鱣鱏。赫赫大聖朝，日月光照臨。聖主雖啟迪，奇人分湮沈。層城登雲韶，王府鏘球琳。鹿鳴志豐草，況複虞人箴。
擬古三首 顧況
龍劍昔藏影，送雄留其雌。人生阻歡會，神物亦別離。碧樹感秋落，佳人無還期。夜琴為君咽，浮雲為君滋。愛而傷不見，星漢徒參差。幽居盼天造，胡息運行機。春葩妍既榮，秋葉瘁以飛。滔滔川之逝，日沒月光輝。所貴法幹健，於道悟入微。任彼聲勢徒，得志方誇毗。浮生果何慕，老去羨介推。陶令何足錄，彭澤歸已遲。空負漉酒巾，乞食形諸詩。吾惟抱貞素，悠悠白雲期。
傷子 顧況
老夫哭愛子，日暮千行血。聲逐斷猿悲，跡隨飛鳥滅。老夫已七十，不作多時別。
春遊曲二首 顧況
游童蘇合帶，倡女蒲葵扇。初日映城時，相思忽相見。褰裳踏露草，理鬢回花面。薄暮不同歸，留情此芳甸。柘彈連錢馬，銀鉤妥墮鬟。采桑春陌上，踏草夕陽間。意合詞先露，心誠貌卻閑。明朝若相憶，雲雨出巫山。
從軍行二首 顧況
弭節結徒侶，速征赴龍城。單于近突圍，烽燧屢夜驚。長弓挽滿月，劍華霜雪明。遠道百草殞，峭覺寒風生。風寒欲砭肌，爭奈裘襖輕。回首家不見，候雁空中鳴。笳奏遝以哀，肅肅趣嚴程。寄語塞外胡，擁騎休橫行。少年膽氣粗，好勇萬人敵。仗劍出門去，三邊正艱厄。怒目時一呼，萬騎皆辟易。殺人蓬麻輕，走馬汗血滴。醜虜何足清，天山坐寧謐。不有封侯相，徒負幽並客。
塞上曲 顧況
黠虜初南下，塵飛塞北境。漢將懷不平，讎擾當遠屏。金革臥不暖，起舞霜月冷。點軍三十千，部伍嚴以整。酣戰祈成功，于焉罷邊釁。
弋陽溪中望仙人城 顧況
何草乏靈姿，無山不孤絕。我行雖雲蹇，偶勝聊換節。上界浮中流，光響洞明滅。晚禽曝霜羽，寒魚依石發。自有無還心，隔波望松雪。
嚴公釣台作 顧況
靈芝產遐方，威鳳家重霄。嚴生何耿潔，托志肩夷巢。漢後雖則貴，子陵不知高。糠秕當世道，長揖夔龍朝。掃門彼何人，升降不同朝。舍舟遂長往，山谷多清飆。
蕭寺偃松 顧況
淒淒百卉病，亭亭雙松迥。直上古寺深，橫拂秋殿冷。輕響入龜目，片陰棲鶴頂。山中多好樹，可憐無比並。
獨遊青龍寺 顧況
春風入香刹，暇日獨遊衍。曠然蓮花台，作禮月光面。乘茲第八識，出彼超二見。擺落區中緣，無邊廣弘願。長廊朝雨畢，古木時禽囀。積翠曖遙原，雜英紛似霰。鳳城騰日窟，龍首橫天堰。蟻步避危階，蠅飛響深殿。大通智勝佛，幾劫道場現。
初秋蓮塘歸 顧況
秋光淨無跡，蓮消錦雲紅。只有溪上山，還識揚舲翁。如何白蘋花，幽渚笑涼風。
從江西至彭蠡入浙西淮南界道中寄齊相公 顧況
大賢舊丞相，作鎮江山雄。自鎮江山來，何人得如公。處士待徐孺，仙人期葛洪。一身控上游，八郡趨下風。比屋除畏溺，林塘曳煙虹。生人罷虔劉，井稅均且充。大府肅無事，歡然接悲翁。心清百丈泉，目送孤飛鴻。數年鄱陽掾，抱責棲微躬。首陽及汨羅，無乃褊其衷。楊朱並阮籍，未免哀途窮。四賢雖得仁，此怨何匆匆。老氏齊寵辱，於陵一窮通。本師留度門，平等冤親同。能依二諦法，了達三輪空。真境靡方所，出離內外中。無邊盡未來，定惠雙修功。蹇步慚寸進，飾裝隨轉蓬。朝行楚水陰，夕宿吳洲東。吳洲複白雲，楚水飄丹楓。晚霞燒回潮，千里光曈曈。蓂開海上影，桂吐淮南叢。何當翼明庭，草木生春融。
寄上兵部韓侍郎奉呈李戶部、盧刑部、杜三侍郎 顧況
道路五千里，門闌三十年。當時攜手人，今日無半全。詠題官舍內，賦韻僧房前。公登略彴橋，況榜龍fp船。遠寺吐朱閣，春潮浮綠煙。鵷鴻翔鄧林，沙鴇飛吳田。諸子紛出祖，中宵久留連。坐客三千人，皆稱主人賢。國士分如此，家臣亦依然。身在薜蘿中，頭刺文案邊。故吏已重疊，門生從聯翩。得罪為何名，無階問皇天。出門多岐路，命駕無由緣。伏承諸侍郎，顧念猶迍邅。聖代逢三宥，營魂空九遷。
長安竇明府後亭 顧況
君為長安令，我美長安政。五日一朝天，南山對明鏡。鳥飛青苔院，水木相輝映。客至南雲鄉，絲桐展歌詠。吏人何蕭蕭，終歲無喧競。欲識明府賢，邑中多百姓。
謝王郎中見贈琴鶴 顧況
此琴等焦尾，此鶴方胎生。赴節何徘徊，理感物自並。獨立江海上，一彈天地清。朱弦動瑤華，白羽飄玉京。因想羨門輩，眇然四體輕。子喬翔鄧林，王母遊層城。忽如啟靈署，鸞鳳相和鳴。何由玉女床，去食琅玕英。
和翰林吳舍人兄弟西齋 顧況
君家誠易知，易知複難同。新裁尺一詔，早入明光宮。西齋何其高，上與星漢通。永懷洞庭石，春色相玲瓏。久懷巴峽泉，夜落君絲桐。信是怡神所，迢迢蔑華嵩。鳥飛晴雲滅，疊嶂盤虛空。君家誠易知，易知意難窮。
望初月簡於吏部 顧況
泬寥中秋夜，坐見如鉤月。始從西南升，又欲西南沒。全移河上影，暫透林間缺。縱待三五時，終為千里別。
上湖至破山贈文周蕭元植 顧況
一別二十年，依依過故轍。湖上非往態，夢想頻虛結。二子伴我行，我行感徂節。後人應不識，前事寒泉咽。一別二十年，人堪幾回別。
酬信州劉侍郎兄 顧況
劉兄本知命，屈伸不介懷。南州管靈山，可惜曠土棲。樵隱同一徑，竹樹薄西齋。鳥陵嶂合杳，月配波徘徊。薄宦修禮數，長景謝譚諧。願為南州民，輸稅事鉏犁。胡為走不止，風雨驚邅回。
奉酬劉侍郎 顧況
幾回新秋影，璧滿蟾又缺。鏡破似傾台，輪斜同覆轍。雖分上林桂，還照滄洲雪。暫伴憔悴人，歸華耿不滅。
酬本部韋左司 顧況
好鳥依佳樹，飛雨灑高城。況與二三子，列坐分兩楹。文雅一何盛，林塘含餘清。府君未歸朝，遊子不待晴。白雲帝城遠，滄江楓葉鳴。卻略欲一言，零淚和酒傾。寸心久摧折，別離重骨驚。安得淩風翰，肅肅賓天京。
酬房杭州 顧況
郡樓何其曠，亭亭廣而深。故人牧餘杭，留我披胸衿。滿篋閱新作，璧玉誕清音。流水入洞天，窅豁欲淩臨。辟險延北阜，薙道陟南岑。朝從山寺還，醒醉動笑吟。荷花十餘裏，月色攢湖林。父老惜使君，卻欲速華簪。
酬漳州張九使君 顧況
故人窮越徼，狂生起悲愁。山海萬里別，草木十年秋。鞭馬廣陵橋，出祖張漳州。促膝墮簪珥，辟幌戛琳球。短題自茲簡，華篇詎能酬。無階承明庭，高步相追遊。南方榮桂枝，淩冬舍溫裘。猿吟郡齋中，龍靜檀欒流。薜鹿莫徭洞，網魚盧亭洲。心安處處安，處處思遐陬。
在滁苦雨歸桃花崦傷親友略盡 顧況
廢棄忝殘生，後來亦先夭。詩人感風雨，長夜何時曉。去國宦情無，近鄉歸夢少。庇身絕中授，甘靜忘外擾。麗景變重陰，洞山空木表。靈潮若可通，寄謝西飛鳥。
苦雨 顧況
朝與佳人期，碧樹生紅萼。暮與佳人期，飛雨灑清閣。佳人窅何許，中夜心寂寞。試憶花正開，複驚葉初落。行騎飛泉鹿，臥聽雙海鶴。嘉願有所從，安得處其薄。
贈別崔十三長官 顧況
真玉燒不熱，寶劍拗不折。欲別崔俠心，崔俠心如鐵。複如金剛鎖，無有功不徹。仍於直道中，行事不詆訐。崔俠兩兄弟，垂范繼芳烈。相識三十年，致書字不滅。我來宣城郡，飲水仰清潔。藹藹北阜松，峨峨南山雪。顧生歸山去，知作幾年別。
哭從兄萇 顧況
洞庭違鄂渚，嫋嫋秋風時。何人不客遊，獨與帝子期。黃鵠鎩飛翅，青雲歎沈姿。身終一騎曹，高蓋者為誰。從駕至梁漢，金根複京師。皇恩溢九垠，不記屠沽兒。立身有高節，滿卷多好詩。赫赫承明庭，群公默無詞。草木正搖落，哭兄鄱水湄。共居雲陽裏，轗軻多別離。人生倏忽間，旅襯飄若遺。稚子新學拜，枯楊生一枝。人生倏忽間，精爽無不之。舊國數千里，家人由未知。人生倏忽間，安用才士為。
華山西岡游贈隱玄叟 顧況
群峰郁初霽，潑黛若鬟沐。失風鼓唅呀，搖撼千灌木。木葉微墮黃，石泉淨停綠。危磴蘿薜牽，迥步入幽谷。我心寄青霞，世事慚蒼鹿。遂令巢許輩，于焉謝塵俗。想是悠悠雲，可契去留躅。
歸陽蕭寺有丁行者能修無生忍擔水施僧況歸命稽首作詩 顧況
化佛示持帚，仲尼稱執鞭。列生禦風歸，飼豕如人焉。曹溪第六祖，踏碓逾三年。伊人自何方，長綬趨遙泉。開士行何苦，雙瓶胝兩肩。蕭寺百餘僧，東廚正揚煙。露足沙石裂，外形巾褐穿。若其有此身，豈得安穩眠。獨出違順境，不為寒暑還。大聖於其中，領我心之虔。萬法常空滅，無生因忍全。一國一釋迦，一燈分百千。永願遺世知，現身彌勒前。潛容偏虛空，靈響不可傳。智慧舍利佛，神通自干連。阿若憍陳如，迦葉迦旃延。左右二菩薩，文殊並普賢。身披六銖衣，億劫為大仙。寶塔寶樓閣，重簷交梵天。譬如一明珠，共贊光白圓。天魔波旬等，降伏金剛堅。野叉羅刹鬼，亦赦塵垢纏。乃致金翅鳥，吞龍護洪淵。一十一眾中，身意皆快然。八河注大海，中有楞伽船。佛法付國王，平等無頗偏。天子事端拱，大臣行其權。玉堂無蠅飛，五月冰凜筵。盡力答明主，猶自招罪愆。九族無白身，百花動嬋娟。神聖惡如此，物華不能妍。祿山一微胡，驅馬來自燕。宛彼宮闕麗，如何犬羊膻。苦哉千萬人，流血成丹川。此輩之死後，鑊湯所熬煎。業風吹其魂，猛火燒其煙。獨有丁行者，無憂樹枝邊。市頭盲老人，長者乞一錢。韜照多密用，為君吟此篇。
大茅嶺東新居憶亡子從真 顧況
谷鳥猶呼兒，山人夕沾襟。懷哉隔生死，悵矣徒登臨。東門憂不入，西河遇亦深。古來失中道，偶向經中尋。大象無停輪，倏忽成古今。其夭非不幸，煉形由太陰。凡欲攀雲階，譬如火鑄金。虛室留舊劄，洞房掩閑琴。泉源登方諸，上有空青林。仿佛通寤寐，蕭寥邈微音。軟草被汀洲，鮮雲略浮沈。赬景宣疊麗，紺波響飄淋。石窟含雲巢，迢迢耿南岑。悲恨自茲斷，情塵詎能侵。真靜一時變，坐起唯從心。